Kristen Touborg (SF), 2005-05-20:
Det er desværre stadig væk nødvendigt, at vi vender tilbage til disse debatter.
Selv om vi har haft en god del af debatten i dag, slipper ministeren altså ikke helt for at få noget af det udvidet og måske også noget af det gentaget, det vil jeg ikke helt afvise.
Men sagen er, at ministeren meget ærligt sagde – og det vil jeg da egentlig godt kvittere for – at der har været mange fine ord og mange fine hensigter på det her område, men der er sket meget lidt.
Og det synes jeg ikke at ministeren skal have utak for at han erkender her.
Jeg noterede mig så også, at ministeren faktisk sagde, kom med et løfte om – sådan et i hvert fald næsten sikkert løfte – at nye institutioner så også skulle placeres decentralt.
Jeg hørte godt lige den lille divergerende melding, der kom, om, at helt nagelfast var det jo heller ikke.
Jeg vil godt minde om, at det ikke er så mange år siden, at man jo egentlig havde de samme intentioner, men da Fødevarestyrelsen skulle nyetableres og samles og effektiviseres, tror jeg man kaldte det, var der sådan set en fremragende mulighed for at lægge den et andet sted, men den kom alligevel til at ligge i København, og det synes jeg jo at man skal sørge for at kigge ganske alvorligt på og tage alvorligt.
Jeg mener heller ikke, at det er sådan, at man uden videre kan sige, at eksisterende institutioner er lagt der, hvor de ligger, og der skal de blive liggende altid.
Jeg forstår godt og er sådan set også enig med ministeren i, at det er sværere at flytte en eksisterende arbejdsplads, end det er at lægge en ny arbejdsplads et andet sted.
Det er der ikke nogen grund til at vi skulle bilde hinanden ind at det ikke er.
På den anden side synes jeg, at der er en del eksempler på, at når man så alligevel har flyttet arbejdspladser – det er jo ikke sket så tit, men det er dog sket nogle gange –
er det, når man ser det over en forholdsvis kort årrække, alligevel blevet succeshistorier.
En af dem, der ligger tæt på, hvor jeg lever til daglig, er jo Foulum.
Når jeg tænker på, hvor voldsomt store protester, der var, og diskussioner om, hvorvidt man overhovedet kunne have en højere uddannelsesinstitution så langt ude på landet som i Foulum, kan jeg kun sige, at det jo er blevet en succeshistorie uden sidestykke.
Så derfor vil jeg bare sige: Det kan lade sig gøre, og derfor skal man ikke bare opgive det.
Man skal selvfølgelig tage de hensyn, der er nødvendige.
Men jeg mener, at der er god grund til at køre på for at få sikkerhed for, at vi i højere grad får anbragt nogle af de statslige arbejdspladser uden for storbyerne.
Men som sagt vil jeg godt kvittere for, at indenrigsministeren her gik lidt længere, end han plejer, og det synes jeg var godt nok.
Jeg skal her til sidst på vegne af Socialdemokratiet, Det Radikale Venstre, Enhedslisten og SF fremsætte følgende: Forslag til vedtagelse
»Folketinget konstaterer, at en række udkantsområder i Danmark er hårdt ramt af arbejdsløshed og svag vækst, og opfordrer derfor regeringen til sammen med regionerne at gennemføre en særlig målrettet indsats til disse områder i form af – at understøtte opbygningen af flere nye erhverv bl.a. inden for miljø- og energiområdet, – at placere flere statslige arbejdspladser med naturligt tilhørsforhold til områder med lav økonomisk vækst eller pendlingsregioner, der ligger inden for rækkevidden af områder med lav økonomisk vækst og høj ledighed, og – at sikre og gerne udbygge de nuværende ungdomsuddannelser og lave en uddannelsessatsning, der bl.a. indeholder it-området, tæt på områderne med henblik på at tilføre den lokale arbejdskraft flere kvalifikationer.«